皇帝邇英閣講畢五經
作者：宋祁
朝代：宋

paragraphs: 太極洪樞暇，西清祕閣開。
文從壁府降，輦自殿中來。
捧帙諸儒進，繙經寶思該。
書留孔子宅，禮識漢家臺。
詁傳風兼頌，陽秋富竝裁。
觀圖龍夭矯，啟柙鳳毰毸。
遂使民胥效，咸知上育材。
星鉤參婉曲，天漢助昭回。
章甫慚無狀，華光信濫陪。
願因稽古日，拜手頌明哉。